18 jaar tronkstraf vir renosterstroperFoto ter illustrasie. (Foto: SAPD Limpopo) ŉ Mosambieker is Donderdag tot 18 jaar tronkstraf gevonnis nadat hy en twee ander verdagtes in September renosters in die Krugerwildtuin gestroop het. Die 34-jarige Santos Baloyi is op 10 September saam met twee ander verdagtes in die wildtuin betrap, kort nadat ŉ skoot afgegaan het en twee renosters dood aangetref is. Die verdagtes is deur wildbewaarders op patrollie in die Afsaal‑omgewing van die wildtuin, naby Malelane, betrap. Volgens Selvy Mohlala, polisiewoordvoerder van Mpumalanga, het ŉ skietery tussen veldwagters en die verdagtes uitgebreek en Baloyi is in die been gewond. Hy is onmiddellik aangekeer, maar die twee ander verdagtes kon dit regkry om van die toneel te vlug. “Baloyi het mediese aandag ontvang en is later in hegtenis geneem, terwyl wildbewaarders na die ander verdagtes gaan soek het. ŉ Rugsak met ŉ vuurwapen, byl, kapmes en twee vars renosterhorings is toe gevind.” Die polisie het die volgende dag by die soekgeselskap aangesluit, waartydens hulle op die lewelose liggaam van een van die vermeende stropers afgekom het. By hom was jaggeweer. Die derde verdagte kon nie opgespoor word nie. Baloyi het later in die Skukuza‑streekhof skuldig gepleit op aanklagte dat hy die wildtuin sonder ŉ permit betree het, in besit betrap is van dele van ŉ bedreigde spesie se karkas en op stropery. Hy is ook later skuldig bevind aan onwettige immigrasie aangesien hy nie die nodige dokumente gehad het om Suid-Afrika binne te kom nie. Hy is 21 jaar tronkstraf opgelê, maar sal effektief 18 jaar uitdien aangesien sommige van die vonnisse gelyklopend uitgedien word.